text: Mærsk-millioner til 80 huse i Ballum
  27 januar 2011 kl. 13.04
  80 huse i vadehavsbyen Ballum får del i 20 mio. kr. fra A.P. Møllers fond. Pengene bruges til restaurering af gamle huse.
  Der er en særlig grund til, at den rige skibsreders milde pengeregn falder over lige netop Ballum Sogn: Mærsk Mc-Kinney Møllers oldemor, Kiersten Pedersdatter Mærsk, var født i Ballum. Og det er fra hende, navnet Mærsk stammer. Det betyder slet og ret marsk på sønderjysk...
  
  Bevaringsværdige
  Millionerne skal bruges til at føre gamle huse i Østerende-Ballum og Vesterende-Ballum tilbage til deres oprindelige udseende.
  Der er nemlig helt usædvanligt mange bevaringsværdige huse i de to sammenhængende småbyer på kanten af Hjerpested Bakkeø og Ballum Marsk.
  
  Landsbyernes superliga
  Kulturarvsstyrelsen placerer dem i landsbyernes superliga, og arkitektstuderende valfarter dertil for at se de særprægede huse omkring kirken, der er bygget sammen med selve kirkediget.
  
  Fra eternit til stråtag
  I alt 80 af husene kan få del i millionerne, så der bliver et ganske anseeligt beløb til alle, der vil skifte eternit og imiteret tegl ud med stråtag, erstatte plastikvinduer med træ eller nedrive tomme staldbygninger fra nyere tid.
  